Tað er lætt og lagaligt at brúka vætulappar, serliga tá tú ikki hevur vatn og sápu við hondina. Men av tí at vætulappar kunnu innihalda óynskta evnið siloxan (D 5) og angaevnið muskxylen, so eigur tú at tryggja tær, at hesi evni ikki eru í vætulappunum, sum tú brúkar. Ansa eisini eftir, at bakterutálmandi evni triklosan ikki er í vætulappunum. Vætulappar kunnu eisini innihalda ymisk sløg av parabenum, sum er eitt slag av haldevni. Nøkur paraben eru undir illgruna fyri at ávirka hormonjavnvágina bæði hjá fólki og djórum. ES hevur mett, at metyl- og etylparaben eru trygg í kosmetikkvørum. Hinvegin er ivi um propyl- og butylparaben. Vil tú koma ivanum til góðar, so keyp ikki røktarvørur, sum innihalda hesi paraben. Harafturat kunnu evni, ið elva til ovurviðkvæmi, eisini vera í vætulappum.